钦定古今图书集成/明伦汇编/官常典/第091卷 > 宋王喜隐
## 钦定古今图书集成/明伦汇编/官常典/第091卷 > 宋王喜隐

按《辽史》本传：“喜隐，字完德，雄伟善骑射，封赵王。应历
中，谋反事觉，上临问有状，以亲释之。未几，复反，下狱。
景宗即位，闻有赦，自去其械而朝。上怒曰：‘汝罪人，何
得擅离禁所’？诏诛守者，复寘于狱。及改元保宁，乃宥
之，妻以皇后之姊，复爵王宋。喜隐轻僄无恒，小得志
即骄。上尝召，不时至，怒而鞭之。由是愤怨谋乱，贬而”
复召。适见上与刘继元书，辞意卑逊，谏曰：“本朝于汉
为祖，书旨如此，恐亏国体。”帝寻改之，授西南面招讨
使，命之河东，索吐蕃户，稍见进用。复诱群小谋叛，上
命械其手足，筑圜土，囚祖州。宋降卒二百馀人，欲劫
立喜隐，以城坚不得入，立其子留礼寿，上京留守除
室擒之，留礼寿伏诛，赐喜隐死。